b'\n_START_ARTICLE_\nMangal Pandey: The Rising\n_START_SECTION_\nArgument\n_START_PARAGRAPH_\nDurant una batalla particularment sagnant de la Primera guerra angloafganesa (1839-1842), Mangal Pandey, sipai del 34\xc3\xa8 Regiment d\'Infanteria Ind\xc3\xadgena de Bengala, salva la vida del capit\xc3\xa0 William Gordon. Sentint-se endeutat, l\'oficial angl\xc3\xa8s tracta de comprendre millor el soldat indi i, malgrat les difer\xc3\xa8ncies de grau i de ra\xc3\xa7a, s\'acaba desenvolupant una profunda amistat entre els dos homes; Gordon mira de protegir el seu subordinat de la brutalitat i el racisme dels seus compatriotes, mentre que Pandey ajuda l\'oficial en la seva lluita contra les pr\xc3\xa0ctiques m\xc3\xa9s cruels de la tradici\xc3\xb3 \xc3\xadndia._NEWLINE_El 1856, la Companyia Brit\xc3\xa0nica de les \xc3\x8dndies Orientals equipa el seu ex\xc3\xa8rcit amb uns cartutxos nous per als rifles Lee-Enfield, cartutxos que s\'han d\'obrir amb les dents per a poder vessar la p\xc3\xb3lvora al can\xc3\xb3. R\xc3\xa0pidament s\'escampa el rumor que el paper d\'aquests cartutxos est\xc3\xa0 untat amb greix de vaca o de porc, el contacte amb el qual \xc3\xa9s inacceptable tant per als hind\xc3\xbas, per qui la vaca \xc3\xa9s sagrada, com per als musulmans, que consideren el porc com a impur. Gordon, de bona fe, conven\xc3\xa7 Mangal Pandey de la falsedat del rumor i aquest es compromet a utilitzar la nova arma tot instant els seus companys a fer el mateix. Per\xc3\xb2 quan resulta que les acusacions eren aut\xc3\xa8ntiques, Pandey, sentint-se tra\xc3\xaft, es converteix en el cap dels amotinats i \xc3\xa9s el primer a disparar contra les tropes brit\xc3\xa0niques cridades per a controlar els esdeveniments. Arrestat, \xc3\xa9s jutjat i condemnat a ser penjat.\n_START_SECTION_\nContext hist\xc3\xb2ric\n_START_PARAGRAPH_\nA l\'\xc3\xa8poca de la pel\xc2\xb7l\xc3\xadcula, l\'\xc3\x8dndia es trobava sota el domini de la Companyia Brit\xc3\xa0nica de les \xc3\x8dndies Orientals. Aquesta controlava el comer\xc3\xa7 dels t\xc3\xa8xtils i del te, a m\xc3\xa9s del lucratiu contraban d\'opi cap a la Xina. Es tractava de l\'empresa comercial m\xc3\xa9s poderosa d\'aquell temps, gaudint amb les funcions administratives d\'un sobir\xc3\xa0 i amb un ex\xc3\xa8rcit propi per tal de controlar el territori indi. No obstant aix\xc3\xb2, la seva avar\xc3\xadcia, la corrupci\xc3\xb3 d\'alguns dirigents, el zel dels missioners cristians i els intents legals de modernitzar una societat amb costums mil\xc2\xb7lenaris provocaren el rebuig de la poblaci\xc3\xb3; aix\xc3\xad, l\'afer dels cartutxos untats de greix animal va ser el detonador d\'un descontentament molt m\xc3\xa9s profund. La rebel\xc2\xb7li\xc3\xb3 de Mangal Pandey va constituir el primer acte de la revolta dels sipais (1857-1858), que els indis anomenen la "Primera Guerra d\'Independ\xc3\xa8ncia". Arran d\'aquests trastorns, que van ensangonar el nord de l\'\xc3\x8dndia durant dos anys, la Corona Brit\xc3\xa0nica va decidir administrar l\'\xc3\x8dndia directament donant naixen\xc3\xa7a al Raj brit\xc3\xa0nic.\n_START_SECTION_\nProducci\xc3\xb3\n_START_PARAGRAPH_\nQuatre anys despr\xc3\xa9s de Lagaan, Aamir Khan va tornar al cinema amb una altra pel\xc2\xb7l\xc3\xadcula sobre la lluita ind\xc3\xadgena per l\'alliberament del colonialisme brit\xc3\xa0nic. Per\xc3\xb2 a difer\xc3\xa8ncia de l\'obra d\'Ashutosh Gowariker, Mangal Pandey es basa en fets reals. Per a optimitzar-los, Ketan Mehta va prendre molta cura amb els detalls hist\xc3\xb2rics, tant pel que fa als decorats com al vestuari. Els di\xc3\xa0legs s\xc3\xb3n en hindi i en angl\xc3\xa8s, segons les circumst\xc3\xa0ncies, i un narrador tradueix el text de l\'angl\xc3\xa8s a l\'hindi per als espectadors indis no angl\xc3\xb2fons. La fotografia de Himman Dhamija real\xc3\xa7a la bellesa dels paisatges naturals i llocs hist\xc3\xb2rics en qu\xc3\xa8 es desenvolupa l\'acci\xc3\xb3._NEWLINE_Els guionistes Farrukh Dhondy i Kapoor Ranjit van aconseguir evitar els estereotips tot creant una galeria de personatges amb una profunditat realista. Aamir Khan interpreta amb convicci\xc3\xb3 Mangal Pandey, fent cre\xc3\xafble l\'evoluci\xc3\xb3 del soldat fidel que es revolta amb encara m\xc3\xa9s for\xc3\xa7a quan se sent tra\xc3\xaft. L\'actor brit\xc3\xa0nic Toby Stephens interpreta igualment amb subtilesa un oficial angl\xc3\xa8s obert a la cultura \xc3\xadndia, fins al punt de realitzar di\xc3\xa0legs en hindi, el que va ser molt apreciat per la cr\xc3\xadtica aut\xc3\xb2ctona. Els personatges femenins s\xc3\xb3n menys presents; Rani Mukherjee t\xc3\xa9 el rol d\'una prostituta causant d\'una ferotge rivalitat entre Mangal Pandey i un odi\xc3\xb3s oficial angl\xc3\xa8s, mentre que Amisha Patel \xc3\xa9s una jove v\xc3\xaddua hind\xc3\xba que el capit\xc3\xa0 William Gordon salva in extremis del ritual del sati.\n_START_SECTION_\nM\xc3\xbasica\n_START_PARAGRAPH_\nCompostes per A.R. Rahman i escrites per Javed Akhtar, les vuit can\xc3\xa7ons coreografiades s\'integren en la pel\xc2\xb7l\xc3\xadcula de manera natural. N\'hi ha tres, Mangal Mangal, Mangal Mangal-Aatma i Mangal Mangal-Agni, interpretades per un grup de m\xc3\xbasics a sobre d\'un elefant, que serveixen per a comentar l\'acci\xc3\xb3 tal com ho feien els cors de les com\xc3\xa8dies gregues.\n_START_SECTION_\nAl voltant de la pel\xc2\xb7l\xc3\xadcula\n_START_PARAGRAPH_\nA l\'\xc3\x8dndia, durant la primera setmana d\'explotaci\xc3\xb3, la pel\xc2\xb7l\xc3\xadcula va obtenir un \xc3\xa8xit de taquilla important, per\xc3\xb2 aquest es va estancar mentre que a l\'estranger va anar creixent fins a recaptar gaireb\xc3\xa9 un mili\xc3\xb3 de d\xc3\xb2lars als Estats Units i m\xc3\xa9s de vuit milions en total a la resta del m\xc3\xb3n.\n_START_SECTION_\nPol\xc3\xa8miques\n_START_PARAGRAPH_\nA l\'\xc3\x8dndia, el fet que l\'heroi mantingui una relaci\xc3\xb3 amb una prostituta va provocar protestes importants. El Bharatiya Janata Party va exigir la prohibici\xc3\xb3 de la pel\xc2\xb7l\xc3\xadcula acusant-la de falsejar els fets hist\xc3\xb2rics, i el Samajwadi Party va recriminar-li el fet de donar una "imatge err\xc3\xb2nia" de Mangal Pandey. El govern d\'Uttar Pradesh va criticar la "distorsi\xc3\xb3" de fets hist\xc3\xb2rics i va plantejar-se la seva prohibici\xc3\xb3. Al districte de Ballia, d\'on Pandey era originari, uns manifestants van atacar una botiga de venda de cassets i CDs de la pel\xc2\xb7l\xc3\xadcula, van bloquejar un tren de mercaderies i van organitzar una asseguda a la carretera entre Ballia i Barriya.'